KOMMISSIONENS FORORDNING (EF) Nr. 874/96 af 14. maj 1996 om indførsel af racerene avlsdyr af fåre- og gederace fra tredjelande

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3013/89 af 25. september 1989 om den fælles markedsordning for fåre- og gedekød (1), senest ændret ved forordning (EF) nr. 1265/95 (2), særlig artikel 9, og

ud fra følgende betragtninger:

Der betales ingen indførselstold for racerene avlsdyr af fårerace henhørende under KN-kode 0104 10 10, og der betales nedsat indførselstold for racerene avlsdyr af gederace henhørende under KN-kode 0104 20 10;

for at gøre det muligt at anvende EF-reglerne korrekt på dette område bør udtrykket racerent avlsdyr præciseres; betingelserne i artikel 4 i Rådets direktiv 94/28/EF af 23. juni 1994 om principperne for de zootekniske og genealogiske betingelser for import af dyr og deres sæd, æg og embryoner fra tredjelande og om ændring af direktiv 77/504/EØF om racerent avlskvæg (3) bør anvendes til dette formål;

for at sikre, at indførte dyr er bestemt til avlsbrug, skal de være ledsaget af afstamningscertifikater for avlsdyr, og importørerne skal forpligte sig til at holde dyrene i live i en vis periode;

indførsel af racerene avlsdyr, som finder sted inden for de kvoteordninger, der omhandles i Kommissionens forordning (EF) nr. 1439/95 af 26. juni 1995 om gennemførelsesbestemmelser til Rådets forordning (EØF) nr. 3013/89 for så vidt angår indførsel og udførsel af fåre- og gedekød (4), senest ændret ved forordning (EF) nr. 2526/95 (5), bør dog undtages fra dette toldkrav;

da der ikke findes nogen bestemmelse om sikkerhedsstillelse som garanti for, at disse dyr holdes i live i den pågældende periode, bør det fastsættes at afsnit VII, kapitel 3, i Rådets forordning (EØF) nr. 2913/92 af 12. oktober 1992 om indførsel af en EF-toldkodeks (6), ændret ved Kommissionens forordning (EØF) nr. 2454/93 (7), finder anvendelse, hvis kravet vedrørende den nævnte periode ikke overholdes;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Fåre- og Gedekød -

UDSTEDT FØLGENDE FORORDNING:

Artikel 1

1. Med henblik på opkrævning af indførselstold betragtes levende dyr af fåre- eller gederace som racerene avlsdyr henhørende under henholdsvis KN-kode 0104 10 10 og 0104 20 10, hvis de opfylder betingelserne i artikel 4 i direktiv 94/28/EF.

2. I denne forordning betragtes desuden kun hundyr på indtil 4 år som racerene avlshundyr.

Artikel 2

1. Inden dyr af fåre- og gederace henhørende under henholdsvis KN-kode 0104 10 10 og 0104 20 10 overgår til fri omsætning og medmindre indførslen finder sted inden for kvoteordninger i henhold til afsnit II i forordning (EF) nr. 1439/95, skal der fremlægges kopier for toldmyndighederne af afstamningscertifikater og andre dokumenter som fastsat i artikel 4 i direktiv 94/28/EF for hvert dyr.

Desuden skal der afgives en skriftlig erklæring til toldmyndighederne om, at dyret, medmindre der er tale om force majeure, ikke vil blive slagtet inden for 12 måneder fra den dag, hvor det toldbehandles.

2. Senest inden udgangen af den 15. måned efter måneden for overgang til fri omsætning skal der fremlægges bevis over for de i stk. 1 omhandlede toldmyndigheder for, at dyret:

a) ikke er blevet slagtet inden udløbet af den i stk. 1 fastsatte frist og ikke er blevet registreret eller indført i en flokbog eller

b) er blevet slagtet inden fristens udløb af sundhedsmæssige grunde eller er kreperet som følge af sygdom eller uheld.

Det i litra a) omhandlede bevis består af et certifikat, der er udarbejdet af avlsorganisationen eller -foreningen, som er officielt godkendt af medlemsstaten i overensstemmelse med Kommissionens beslutning 90/254/EØF, eller af en officiel tjeneste i medlemsstaten, der fører flokbogen. Det i litra b) omhandlede bevis består af et certifikat, der er udarbejdet af et officielt organ, som er udpeget af medlemsstaten.

3. Hvis kravet vedrørende perioden på 12 måneder ikke overholdes, resulterer det, medmindre stk. 2, litra b), finder anvendelse, i tarifering af de pågældende dyr i henholdsvis KN-kode 0104 10 80 og 0104 20 90 og giver anledning til inddrivning af den ikke-opkrævede indførselstold i henhold til afsnit VII i forordning (EØF) nr. 2913/92.

Artikel 3

Denne forordning træder i kraft den 1. juni 1996.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 14. maj 1996.

På Kommissionens vegne

Franz FISCHLER

Medlem af Kommissionen

(1) EFT nr. L 289 af 7. 10. 1989, s. 1.

(2) EFT nr. L 123 af 3. 6. 1995, s. 1.

(3) EFT nr. L 178 af 12. 7. 1994, s. 66.

(4) EFT nr. L 143 af 27. 6. 1995, s. 7.

(5) EFT nr. L 258 af 28. 10. 1995, s. 48.

(6) EFT nr. L 302 af 19. 10. 1992, s. 1.

(7) EFT nr. L 253 af 11. 10. 1993, s. 1.